দানার প্রভাবেও স্বাভাবিক থাকবে শুধু মেট্রো চলাচল

কলকাতা: ঘূর্ণিঝড় দানার (Cyclone Dana) প্রভাবে শিয়ালদহ এবং হাওড়া বিভাগে বাতিল বহু ট্রেন। বন্ধ কলকাতা বিমান বন্দর। বন্ধ ফেরি চলাচল। কিন্তু এর মধ্যে স্বাভাবিক থাকবে কলকাতার মেট্রো পরিষেবা (Kolkata Metro)। বৃহস্পতিবার তেমনটাই জানিয়েছেন মেট্রো রেল কর্তৃপক্ষ। মেট্রো রেলের মুখ্য জনসংযোগ আধিকারিক কৌশিক মিত্র বলেন, ঘূর্ণিঝড় আসতে চলেছে। যে কোনও সময়ে তার ‘ল্যান্ডফল’ হতে পারে। অনেকেই বলছেন, ঘূর্ণিঝড় দানার জন্য মেট্রো পরিষেবা বন্ধ থাকবে। কিন্তু এই খবর সম্পূর্ণ ভুল এবং গুজব। অন্যান্য দিনের মতো মেট্রো চালু থাকবে।

আরও পড়ুন: এগিয়ে আসছে ঘূর্ণিঝড় ‘দানা’, বিশেষ সতর্কবার্তা হাওয়া অফিসের

কৌশিক মিত্র জানান, মেট্রো রেল কলকাতার লাইফ লাইন, ঘূর্ণিঝড়ের কারণ তা বন্ধ হবে না। অন্য দিনের মতো বৃহস্পতিবার রাত ১০.৪০ মিনিট পর্যন্ত মেট্রো চলবে। দমদম থেকে কবি সুভাষ ব্লু লাইনে আপ ও ডাউন মেট্রো মিলবে। এই পরিষেবায় কোনও পরিবর্তন করা হচ্ছে না। সবুজ লাইনে, অর্থাৎ হাওড়া ময়দান থেকে ধর্মতলা পর্যন্ত পরিষেবাও স্বাভাবিক থাকবে। সল্টলেক সেক্টর ফাইভ থেকে শিয়ালদা পর্যন্ত মেট্রো পরিবেষা স্বাভাবিক থাকছে। হেমন্ত মুখোপাধ্যায় থেকে কবি সুভাষ পর্যন্ত যে মেট্রো পরিষেবা, তা রাত ৮টায় বন্ধ হয়ে যায়। জোকা থেকে মাঝেরহাট লাইনেও পরিষেবা নির্দিষ্ট সময়ের পরেই বন্ধ হয়ে যায়।