এগিয়ে আসছে ঘূর্ণিঝড় ‘দানা’, বিশেষ সতর্কবার্তা হাওয়া অফিসের

কলকাতা: শক্তি বাড়িয়ে উপকূলের দিকে এগিয়ে আসছে ঘূর্ণিঝড় ‘দানা’ (Cyclone Dana)। সাগরদ্বীপ থেকে ৩১০ কিমি দূরে অবস্থান করছে ঘূর্ণিঝড়। এই পরিস্থিতিতে আলিপুর আবহাওয়া দফতর (Alipore Weather Office) বিশেষ সতর্কবার্তা দিল। হাওয়া অফিসের তরফে জানানো হয়েছে, বৃহস্পতিবার মধ্যরাত থেকে শুক্রবার ভোরের মধ্যে ওড়িশার ভিতরকণিকা ও ধমরার কাছাকাছি জায়গাতে ল্যান্ডফল করবে দানা। এর প্রভাব পড়বে পশ্চিমবঙ্গে পূর্ব মেদিনীপুর ও দক্ষিণ ২৪ পরগনার উপকূলবর্তী এলাকায়। ল্যান্ডফলের সময় দীঘার উপকূলবর্তী এলাকায় ১০০-১২০ কিমি বেগে ঝোড়ো হাওয়া বইবে। উত্তাল হবে সমুদ্র।

আলিপুর হাওয়া অফিসের অধিকর্তা আবহাওয়াবিদ সোমনাথ দত্ত জানান, লভাগের দিকে ঘণ্টায় ১২ কিলোমিটার গতিবেগে এগিয়ে আসছে। ঘূর্ণিঝড়টি বর্তমানে পারাদ্বীপ থেকে ২৬০ কিমি, ধামারা থেকে ২৯০ কিমি এবং সাগরদ্বীপ থেকে ৩৫০ কিমি দক্ষিণ-পূর্বে অবস্থান করছে। পশ্চিমবঙ্গের উপকূলীয় জেলাগুলিতে প্রভাব দানার তাণ্ডবে সবচেয়ে বেশি ক্ষতির আশঙ্কা রয়েছে পূর্ব মেদিনীপুরে। দিঘা, মন্দারমনি, তাজপুর, শঙ্করপুর-সহ উপকূলীয় এলাকায় তাণ্ডব চালাবে ঘূর্ণিঝড়। ল্যান্ডফলের সময় ঝড়ের গতিবেগ হতে পারে ১০০-১২০ কিমি। ‘দানা’র দাপটে ভেঙে পড়তে পারে গাছ। কুঁড়েঘর, টালির চাল প্রভৃতি উড়ে যাওয়ার সম্ভাবনা। বিস্তীর্ণ এলাকায় বিদ্যুৎ সংযোগ বিচ্ছিন্ন হয়ে যেতে পারে। কাঁচা ও পাকা দু’ধরনের রাস্তাই ক্ষতিগ্রস্ত হতে পারে ঘূর্ণিঝড়ে। ভারী বৃষ্টিতে জলমগ্ন হয়ে পড়তে পারে শহরের অপেক্ষাকৃত নিচু এলাকা।

আরও পড়ুন: রাতে নবান্নে থাকবেন মুখ্যমন্ত্রী

হাওয়া অফিসের তরফে জানানো হয়েছে, গাঙ্গেয় পশ্চিমবঙ্গের সব জেলাতেই ‘দানা’র প্রভাবে হালকা থেকে মাঝারি বৃষ্টিপাতের পূর্বাভাস দেওয়া হয়েছে। কিছু কিছু জেলায় জারি হয়েছে ভারী থেকে অতি ভারী বৃষ্টির সতর্কতা। বৃহস্পতি এবং শুক্রবার দক্ষিণবঙ্গের সমস্ত জেলায় দুর্যোগ চলবে। অতি ভারী বৃষ্টির লাল সতর্কতা জারি করা হয়েছে দুই মেদিনীপুর এবং দক্ষিণ ২৪ পরগনা। জেলায় বৃষ্টির পূর্বাভাস রয়েছে কলকাতা, হাওড়া, হুগলি, উত্তর ২৪ পরগনা এবং ঝাড়গ্রামে।