ঘূর্ণিঝড় দানা ‘কানা’ জানাল মৌসম ভবন

কলকাতা: আর কয়েক ঘণ্টা তারপরই ওড়িশার ভিতরকণিকা ও ধমরার কাছাকাছি জায়গায় ল্যান্ডফল করবে ঘূর্ণিঝড় দানা (Cyclone Dana)। ‘প্রবল’ ঘূর্ণিঝড় রূপেই স্থলভাগে আছড়ে পড়বে ‘দানা’ (Cyclone Dana)। স্থলভাগের মাটি ছুঁয়েই তাণ্ডব চালাবে ঘূর্ণিঝড়। ল্যান্ডফলের সময় ঝড়ের গতিবেগ থাকবে ঘণ্টায় ১০০-১২০ কিলোমিটার। এর প্রভাবে ওড়িশা এবং পশ্চিমবঙ্গের উপকূলে ক্ষয়ক্ষতির আশঙ্কা করা হচ্ছে। বৃহস্পতিবার মৌসম ভবনের ডিজি মৃত্যুঞ্জয় মহাপাত্র জানিয়েছেন, ‘চোখ’ বা ‘আই’ না থাকলেও ‘দানা’ (No Eye Cyclone Dana) তাণ্ডব চালাবে উপকূলে। ভারী বৃষ্টি এবং ঝোড়ো হাওয়ার সতর্কতা থাকছে। স্থলভাগের মাটির ছোঁয়ার পর ঘূর্ণিঝড় দক্ষিণ পশ্চিম দিকে বাঁক নেবে। ধীরে ধীরে শক্তিক্ষয় হবে তার।

মৌসম ভবন জানিয়েছে, পারাদ্বীপ থেকে প্রায় ৯০ কিমি, ধামারা থেকে ১১০ কিমি এবং সাগর দ্বীপের ২১০ কিলোমিটার দূরে অবস্থান। বর্তমানে মুহূর্তে ঘূর্ণিঝড়ের কেন্দ্রে হাওয়ার গতি রয়েছে ঘণ্টায় ৯৫-১০৫ কিলোমিটার। ওড়িশা এবং পশ্চিমবঙ্গের উপকূলে হাওয়ার গতি ৬০ থেকে ৭০ কিলোমিটার। যত সময় এগোচ্ছে ও উপকূলের যত কাছে আসছে ঝড়ের তীব্রতা তত বাড়ছে। উপকূলে এই ঝড়ের প্রভাবে হাওয়ার সর্বোচ্চ গতি হবে ১০০ থেকে ১২০ কিলোমিটার, জানিয়েছে মৌসম ভবন।

আরও পড়ুন: কন্ট্রোল রুমে মুখ্যমন্ত্রী

এখনও পর্যন্ত যে কটা সুপার সাইক্লোন আঘাত অনেছে তার চোখ বা আই ছিল। কিন্তু দানার চোখ নেই। তার কারণ হল, সমুদ্রের উপর থেকে ঘূর্ণিঝড় ঘুরতে ঘুরতে যখন স্থলভাগের দিকে এগোয়, তখন তার কেন্দ্রে একটি শান্ত অঞ্চল তৈরি হয়। সেখানে হাওয়ার বেগ তুলনামূলক কম থাকে। ‘ল্যান্ডফলের’ সময় ঝড়ের ওই চোখ স্থলভাগে প্রবেশ করে, তখন ঘূর্ণিঝড়ের দাপট হয় সবচেয়ে বেশি। আবহবিদদের মতে, অনেক ক্ষেত্রেই ‘চোখ’ তৈরি হয় না ঘূর্ণিঝড়ের। এটি তার অবস্থান, গতিপথের উপর নির্ভর করে। ওড়িশার ভিতরকণিকা থেকে ধামারার মধ্যবর্তী স্থানে ‘দানা’র ‘ল্যান্ডফল’ হতে চলেছে। বৃহস্পতিবার বেশি রাত থেকে শুক্রবার ভোর পর্যন্ত সেই প্রক্রিয়া চলতে পারে। এর ফলে পশ্চিমবঙ্গেও ক্ষয়ক্ষতির আশঙ্কা রয়েছে। সবচেয়ে বেশি ক্ষতি হতে পারে পূর্ব মেদিনীপুরে। এ ছাড়া, পশ্চিম মেদিনীপুর এবং দক্ষিণ ২৪ পরগনাতেও লাল সতর্কতা জারি করা হয়েছে।