উপকূলের আরও কাছে ‘দানা’, ৭০ কিমি বেগে বইছে ঝড়

কলকাতা: উপকূলের আরও কাছাকাছি দানা (Cyclone Dana )। সাগরের বুকে শক্তি সঞ্চয় করে আরও শক্তিশালী ঘূর্ণিঝড় হয়ে বৃহস্পতিবার রাতেই ধামরা বন্দর ও ভিতরকণিকার মাঝে ল্যান্ডফল করবে। ভারতীয় মৌসম ভবনের তরফে জানানো হয়েছে, শেষ ছ’ঘণ্টায় ১২ কিলোমিটার বেগে এগিয়েছে ঘূর্ণিঝড়। আপাতত উত্তর-পশ্চিম বঙ্গোপসাগরের উপরে অবস্থান করছে। পারাদ্বীপের দূরত্ব ২১০ কিমি। ধামরার দূরত্ব ২৪০ কিমি। আর সাগরদ্বীপের দূরত্ব ৩১০ কিমি। ইতিমধ্যেই ওড়িশার উপকূর্লবর্তী এলাকায় এর প্রভাব পড়তে শুরু করেছে। স্থলভাগের মাটি ছুঁয়ে ব্যাপক তাণ্ডব চালাবে। মঙ্গলবার থেকে পুরী, গোপালপুর, পারাদ্বীপ, চাঁদিপুর পর্যটক শূন্য। শুধু ওড়িশার উপকূল নয় দানার প্রভাব বাংলা উপকূলেও পড়তে শুরু করেছে। পূর্ব মেদিনীপুরের উপকূলবর্তী এলাকায় হাই-অ্যালার্ট জারি করা হয়েছে। দীঘা, তাজপুর, শংকরপুরও পর্যটক শূন্য।

ঘূর্ণিঝড় দানার প্রভাবে ফুঁসছে পুরীর সমুদ্র। রীতিমতো উত্তাল হয়ে আছে সমুদ্র। সমুদ্রতটের আশপাশে থাকা মানুষদের সতর্ক করা হচ্ছে। অন্যদিকে, শেষ চার ঘণ্টার পারাদ্বীপে ৬২ মিলিমিটার বৃষ্টি হয়েছে। কেন্দ্রপাড়ায় ২৪ মিলিমিটার বৃষ্টি হয়েছে। যে পুরী, গোপালপুর, চাঁদিপুরে সারা বছর পর্যটকদের ভিড় থিক থিক করে, দানা’ আতঙ্কে মঙ্গলবার থেকে ওড়িশার পর্যটনস্থল এবং সুমদ্র সৈকতগুলির চেহারা একেবারে বদলে গিয়েছে। এই সব এলাকা আজ পর্যটক শূন্য। বুধবার থেকে তিন দিন পর্যটকদের জন্য বন্ধ করে দেওয়া হয়েছে গোপালপুর এবং সুনাপুর সৈকত। জগৎসিংহপুর জেলা প্রশাসনপারাদ্বীপ এবং সিয়ালি সৈকতেও পর্যটকদের নিষেধাজ্ঞা জারি করেছে। ‘দানা’র জেরে সমুদ্র উত্তাল হতে শুরু করেছে। ঢেউ ৭-৮ ফুট পর্যন্ত উঠতে পারে। ফলে ওই সময়ে সৈকতের ধারেকাছে কোনও পর্যটক ঘেঁষতে না পারেন, তার জন্য নজরদারি চালানো হচ্ছে।

আরও পড়ুন: দুপুরের পর থেকে কলকাতায় শুরু হবে দানার প্রভাব, বইবে ঝোড়ো হাওয়া

আবহাওয়া দফতরের পূর্বাভাস অনুযায়ী, বৃহস্পতিবার মধ্যরাত থেকে শুক্রবার সকালের মধ্যে ওড়িশার (Cyclone Dana Landfall Orissa)ভিতরকণিকা ও ধামারার কাছে ল্যান্ডফল করবে দানা। স্থলভাগের মাটি ছোঁয়ার সময় ঝড়ের গতি বেদগ থাকবে ১০০-১২০ কিলোমিটার। পুরী থেকে সাগরদ্বীপ পর্যন্ত এর প্রভাব পড়বে। পশ্চিমবঙ্গের উপকূলীয় জেলাগুলিতে প্রভাব দানার তাণ্ডবে সবচেয়ে বেশি ক্ষতির আশঙ্কা রয়েছে পূর্ব মেদিনীপুরে। দিঘা, মন্দারমনি, তাজপুর, শঙ্করপুর-সহ উপকূলীয় এলাকাগুলি ঝড়ের মূল আঘাতে পড়বে। পূর্ব মেদিনীপুরে ল্যান্ডফলের সময় ঝড়ের সর্বোচ্চ গতিবেগ ১০০ থেকে ১২০ কিলোমিটার।